**Cântecul visurilor**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Eu nu credeam că visurile cântă

Atunci când văd că intri-n lumea lor,

Nu-n mers ușor, ci-n pas șovăitor,

Sub gândurile care te frământă.

Și nu știam că te ridică-n zbor

La dans cu îngeri care-ți înfierbântă

Privirile ce-n aripi se-nveșmântă

Și gânduri ce-ncolțesc în flori de dor.

Mi se păreau, adesea, nefirești,

Doar plăsmuiri din timpul în zadar

Pe care-l pierzi când stelele apar

Deasupra lumii-n care singur ești,

Dar știu acum: e-o lume de tumult,

O simfonie-n care vreau să fiu,

Decât în lumea mea, cu mult mai viu,

Să fiu așa cum îmi doream demult.

Și cred acum, și nu mă mai frământ,

Nici pasul nu-mi mai e șovăitor

Atunci când mă înalț, plutind ușor,

Prin lumea-n care sunt un vis și cânt.